google/wiki40b huggingface dataset:
Beaverheadi maakond

Beaverheadi maakond (Beaverhead County) on maakond USA-s Montana osariigis. Geograafilised koordinaadid on 48°26' N, 107°92' W.
Maakonna halduskeskus ja suurim linn on Dillon.
Maakonna pindala on 14 431 km², millest 78 km² moodustab veepindala.
Elanike arv oli 2010. aasta rahvaloenduse järgi 9246. Aastal 2000 oli elanike arv 9202.
Beaverheadi maakond on pindalalt Montana suurim maakond.

Ajalugu

Beaverheadi maakond moodustati 1864. aastal.
Messier 72

Messier 72 (ka M72 ja NGC 6981) on kerasparv, mis asub Veevalaja tähtkujus. 
Parve avastas 29. augustil 1780 Prantsuse astronoom Pierre Méchain. Päev hiljem kinnitas Méchaini vaatluse Charles Messier, kes lisas selle oma kataloogi. Messier pidas seda tuhmiks udukoguks, kuid suuremat teleskoopi kasutanud John Herschel tegi kindlaks, et see on täheparv. Ameerika Ühendriikide astronoom Harlow Shapley leidis, et see on sarnane Messier 4 ja 12ga.
Messier 72 asub Maast 54570 valgusaasta kaugusel ja selle diameeter on 106 valgusaastat. Parve vanus on 9,5 miljardit aastat ja see sisaldab üle 100 000 tähe.
Shawn Fanning

Shawn Fanning (sündinud 22. novembril 1980) on USA programmeerija. Ta on programmi Napster looja.

Isiklikku

2008. aasta kevadel osales Fanning Volkswageni reklaamis, kus oli teemaks tema failijagamistarkvaraga seotud minevik.
Alexandra (Suurbritannia)

Alexandra Carolina Marie Charlotte Louise Julia ehk Alix (1. detsember 1844 Kopenhaagen – 20. november 1925 Sandringham) oli Taani printsess sünnist 1863. aastani, Walesi printsess aastatel 1863–1901, Suurbritannia kuninga Edward VII abikaasa ja kuninganna 1901–1910 ning kuningas George V ema 1910 kuni surmani.

Lapsepõlv

Alixi isa oli prints Christian, hilisem Christian IX, ema Hessen-Kasseli printsess Louise. Vaatamata kuninglikule päritolule elas Alix lihtsates oludes. Kuigi perekonnale ei kuulunud suuri varandusi, abiellusid lapsed märkimisväärselt tähtsate abikaasadega. Alixi õde Dagmar abiellus Venemaa tsaari Aleksander III-ga.

Eraelu ja võimuvõitlus

Alixi valitsemisstiil erines väga vanemate Briti kuninglike isikute omast. Ta oli pühendunud oma lastele ning hoolitses teenijate eest, nautis tantsimist ning uisutamist. Ka pärast oma esimese lapse sündi 1864 ei muutnud ta oma käitumist ning see põhjustas tülisid kuninganna ja noorpaari vahel. Kuid pärast kolmanda lapse sündi 1867. aastal olid rasedusest tekkinud komplikatsioonid talle eluohtlikud ning ta jäi igaveseks lonkama. Ta kannatas ka kurtuse all, mis oli pärilik ning süvenes aasta-aastalt. Armi oma kaelal (ametlikult lapsepõlvetrauma, kuulujuttude põhjal enesetapukatse tagajärg) püüdis ta varjata, kandes kõrge kaelusega kleiti või rikkalikke kaelaehteid. Sellega tekitas ta kõrge kaelusega kleitide moe.
Albert Edward ja Alix elasid peamiselt Sandringhamis. Bertie ei pööranud oma naisele ja lastele nii palju tähelepanu kui Alix tahtis ning nad võõrandusid teineteisest, kuni mehe tõsine haigus 1870. aastate algul nad taas kokku tõi. Aastate jooksul oli nende abielus tõuse ja mõõnu. Bertie pidas armastava naise kõrval ka armukesi. Nende hulgas olid näitlejanna Lillie Langtry; Warwicki krahvinna Daisy Greville; ilus abielunaine Jennie Jerome (Winston Churchilli ema); Agnes Keyser ja seltskonnadaam Alice Keppel.
Alexandrale olid need suhted teada ning ta lubas Keppeli isegi Bertie surivoodi äärde. Kuid ta ainult talus Keppelit. Alixile ei meeldinud, et Keppel oli kõikjal, kuhu ta koos Bertiega läks. Vastupidi Keppelile nautis Alix Jennie Jerome'i seltskonda, ehkki naisel oli Bertiega suhe olnud. Teistest naistest, kellega printsil oli suhteid, võeti kuninglikes ringkondades hästi vastu Keyserit, kuna ta polnud ise abielus ning oli oma suhete osas väga diskreetne.
Alexandral endal polnud teadaolevalt armukest. Kuninglikesse ringkondadesse kuuluvad inimesed enamasti võtsid armukese (ka naised), kuid avalikuks tulnuna poleks Alixi armukest aktsepteeritud, kuna naise staatus oli kõrge.

Kuninganna Alexandra

Aastatel 1901–1910 kuninganna ja kuni oma surmani kuninganna-ema olnud Alexandra ametlik tiitel oli elu lõpuni kuninganna Alexandra (Tema Majesteet).
Alixit armastasid inimesed väga. Ta oli tihedalt seotud heategevusega, asutades ühingu Alexandra Roosi Päev, mis müüb raha kogumiseks roose. Buuri sõja ajal asutas ta Kuninganna Alexandra Hoolduskorpuse. Kuid poliitikaga ta ei tegelenud. Esimese maailmasõja ajal tuli ilmsiks tema viha sakslaste vastu.
Alexandra suri 20. novembril 1925 infarkti tagajärjel Sandringhamis ning maeti Windsorisse.
Wang Hao

Saavutused

Wang jõudis 1996 Jilini provintsi meeskonda. 1998 jõudis ta Hiina koondisse ja hakkas elukutseliseks.
1999 tuli ta oma klubiga maailmameistriks. Aasia juunioride maailmameistrivõistlustel tuli ta hõbedale nii üksik- kui paarismängus.
2000 tuli ta klubide maailmameistrivõistlustel teiseks.
2003 tuli ta maailmameistrivõistlustel meespaarismängus teiseks.
2004. aasta suveolümpiamängudel Ateenas pälvis ta hõbemedali üksikmängus. Lisaks võitis ta 2004 maailma karika üksikmängus ning tuli maailmameistriks nii meespaarismängus kui meeskonnaga.
2005 võitis ta Aasia karika ja Katari lahtised meistrivõistlused, tuli Aasia meeskondlikuks meistriks ja tuli Hiina lahtistel meistrivõistlustel teiseks nii üksikmängus (Shenzhenis) kui meespaarismängus (Harbiinis).
2006 tuli ta meeskondlikuks maailmameistriks ning Aasia meistriks nii meeskonnaga kui üksi, aga maailma karikavõistlustel tuli teiseks.
2007 tuli ta maailmameistrivõistlustel teiseks meespaarismängus ja kolmandaks üksikmängus. See-eest võitis ta maailma karika nii meeskonnaga kui üksi. Aasia meistrivõistlustel tuli ta meistriks nii meeskonnaga kui üksi, lisaks teiseks meespaarismängus.
2008. aasta suveolümpiamängudel Pekingis sai ta taas hõbemedali, alistudes finaalis Ma Linile. Ta tuli meeskondlikuks maailmameistriks.
2009 tuli ta maailmameistriks nii üksikmängus kui meespaaris koos Chen Qiga.

Isiklikku

Wang Hao on 1.75 pikk ja kaalub 70 kg.
Kommutatiivsus

Kommutatiivsus ehk vahetuvus ehk vahetatavus on binaarse tehte, sealhulgas binaarse algebralise tehte omadus: hulgal S defineeritud tehe * on kommutatiivne, kui iga x ja y korral hulgast S kehtib: x * y = y * x. Teiste sõnadega, operandide järjekord ei mõjuta tehte tulemit.

Näiteid elementaarmatemaatikast

Näiteks elementaarmatemaatikast tuntud arvude (naturaalarvude, täisarvude, reaalarvude, kompleksarvude) liitmine ja korrutamine on kommutatiivsed tehted. Teiste sõnadega, summa ei sõltu liidetavate järjekorrast ja korrutis ei sõltu tegurite järjekorrast (näiteks 2 + 3 =3 + 2 = 5 ja 2 • 3 = 3 • 2 = 6).
Seevastu näiteks täisarvude lahutamine ei ole kommutatiivne (näiteks 5 – 3 = 2, aga 3 – 5 = –2).
Eesti Klavessiinisõprade Tsunft

MTÜ Eesti Klavessiinisõprade Tsunft on asutatud 2000. aastal. Tsunft ühendab professionaalseid klavessiinimängijaid ning erinevate elualade inimesi, kes klavessiinimuusikat armastavad. Tsunfti juhatuse esimees on Eesti Muusika- ja Teatriakadeemia professor Imbi Tarum. Juhatusse kuuluvad veel Eesti klavessinistid Ene Nael ja Kristiina Are.
Igal paarisaastal korraldab tsunft rahvusvahelist festivali "Klavessiinipäevad", kus lisaks omamaistele mängijatele on fookus maailmanimega klavessinistidel. 
Viisteist aastat on tsunfti ja Vanalinna Hariduskolleegiumi koostöös aset leidnud ajaloolisele interpretatsioonile pühendatud suvine klahvpilli- ja orkestrilaager, kuhu tulevad oma oskusi lihvima ja täiendama Eesti noorimad muusikud.
Igapäevaselt tegelevad tsunfti klavessiinimängijatest liikmed kontsertide, loengkontsertide ning meistrikursuste korraldamise ja andmisega Eestis ja väljaspool, ning klavessiinimängu õpetamisega eri vanuses ja tasemel mängijaile Tallinnas, Tartus, Viljandis ja Rakveres.
Volusia maakond

Ajalugu

Volusia maakond moodustati 29. detsembril 1854. Maakond on nime saanud Volusia asula järgi.
Kadi

Kadi on eesti naisenimi. Nime Kadi nimepäev on 25. november.
Kadi on mugandus nimest Katharina.
1. jaanuari 2018 seisuga oli Eestis eesnimi Kadi 1691 naisel. Kadi on Eestis populaarsuselt 107. naisenimi.
Kõige rohkem on eesnimega Kadi sündinuid aprillis, kokku 170. Vanim Kadi on vanuserühmas 85+, noorim vanuserühmas 0–4. 
Kõige populaarsem on eesnimi Kadi vanuserühmas 25–29, kus neid on 10 000 elaniku kohta 36,72 ning Võru maakonnas, kus neid on 10 000 elaniku kohta 18,42. Kadi on keskmiselt 32 aasta vanune (mediaanvanus on 31).
Zapata maakond

Zapata maakond (Zapata County) on maakond USA-s Texase osariigis.
Maakonna halduskeskus on Zapata.
Maakonna pindala on 2740 km², millest 155 km² moodustab veepindala.
Elanike arv oli 2010. aasta rahvaloenduse järgi 14 018.
Kasekedrik

Kasekedrik (Eriogaster lanestris) on kasekedriku perekonda ja kedriklaste sugukonda kuuluv liblikaliik.
Liigi areaal haarab suurt osa Euroopast ja parasvöötme Aasiat.
Kasekedriku röövikud teevad kollektiivselt puudele suuri võrgendeid.
Torma Põhikool

Carl Robert Jakobsoni nimeline Torma Põhikool on põhikool Jõgeva maakonnas Jõgeva vallas Tormas.
1820. aastal asutati Torma alevikus Torma kihelkonnakool. Kihelkonnakoolis õpetas kolm aastat ka Carl Robert Jakobson.
1902. aastal hakkas lisaks kihelkonnakoolile tegutsema Võtikvere ministeeriumikool. 1919. aastal muudeti ministeeriumikool 4-klassiliseks algkooliks. 1919. aastal muudeti kihelkonnakool Torma Kõrgemaks Algkooliks. 1929. aastal ühendati 4-klassiline algkool ja Torma Kõrgem Algkool, misjärel tekkis Torma 6-klassiline algkool.
Praegune põhikool asub Võtikvere ministeeriumikooli hoones.
Kveekerid

Kveekerid ehk Sõprade Kirik ehk Sõprade Usuline Selts (Religious Society of Friends) on rühm religioosseid organisatsioone, mis kasvasid välja 17. sajandi keskpaiga kristlikust liikumisest Inglismaal ning mis keskenduvad tavaliste üksikisikute enda Kristuse-kogemusele.
Kveekerite rahvuslikud või piirkondlikud organisatsioonid (mida tavaliselt nimetatakse Aastakokkutulekuks – Yearly Meeting) on autonoomsed; ei ole üht Sõprade Usulist Seltsi, mis nende üle valitseks. 19.-20. sajandi vältel kestnud arengu tulemusel on Aastakokkutulekute vahel märgatavad teoloogilised erinevused. Mõned neist, mida nimetatakse konservatiivseteks, on säilitanud Sõprade algse usu igavese Kristuse juhatusse, samas kui teised on liikunud evangelismi poole, pannes rõhu pühakirjale, piibli eksimatusele ja lunastusele. Mõned Aastakokkutulekud on lähenenud ka kristlikule liberalismile, rõhutades individuaalset tõlgendust, nii et mõned nende liikmed kalduvad isegi universalismi või mitteteismi.
Kveekerite jumalateenistused on mitmes vormis. Mõnel neist kogunetakse kindla programmi ja juhita (peamiselt Euroopas, Austraalias, Uus-Meremaal ning mõnel pool Põhja-Ameerikas), mõne jumalateenistusi korraldab pastor, neil loetakse pühakirja ja lauldakse hümne (peamiselt Aafrikas, Aasias ja mõnel pool Põhja-Ameerikas). Mõnes organisatsioonis kombineeritakse mõlema stiili elemente.
Enamik Sõprade Usulise Seltsi harusid on tuntud selle poolest, et nad tunnistavad oma usku enda tegudes ja eluviisis. Selle viisid võivad suuresti erineda, ent tuntud ajaloolised näited Põhja-Ameerikast ja Suurbritanniast on kveekerite keeldumine sõdades osalemisest, ühiskondlik tegevus sotsiaalse õigluse ja võrdsuse nimel, sealhulgas osalus orjandusvastases liikumises 19. sajandi Põhja-Ameerikas ning võitluses naiste õiguste eest, lihtsate, ilustusteta riiete kandmine, kõigi inimeste poole sarnaselt pöördumine (nt tiitliteta nagu "härra" ja "proua") ning keeldumine vandeandmisest.
Koos vennastekoguduste, mennoniitide ja amišitega kuulub Sõprade Usuline Selts rahukirikute hulka. Nende kõigi õpetuses on oluline osa kristlikul patsifismil. Neil kirikuil on teisigi teoloogilisi sarnasusi, sealhulgas mäejutluse sõnasõnaline tõlgendus, rõhk kõne ja rõivastuse lihtsusel ning usutunnistuste puudumine.
Batoliit

Batoliit on suuremõõtmeline põikintrusioon.
Batoliidi pindala on vähemalt 100 km². Väiksemaid, kuid muus osas batoliidi sarnaseid intrusioone nimetatakse štokkideks.
Batoliidid koosnevad enamasti valdavalt happelistest või keskmistest kivimitest, näiteks graniidist.
Batoliit võib olla ka magmakambriks, mille kohal on vulkaan.
Miljoneid aastaid väldanud kulutuse tõttu võivad batoliidid paljanduda ka maapinnal. Näiteks Soome edelaosas paljanduv Viiburi plutoon on peamiselt rabakivist koosnev batoliit.
Batoliidid erinevad ülejäänud intrusioonidest ka selle poolest, et nende ulatus sügavusse ei ole reeglina teada.
D-IX

D-IX ka DIX oli metamfetamiinipõhine uuringuravim, mis töötati militaarseks inimkasutuseks välja Gerhard Orzechovski poolt 1944. aastal. 
Tol ajal jätkusid lisaks morfiinile ja pervitiinile ka nn "imerohu" otsingud. 
Kieli Ülikooli farmakoloogia-professor Gerhard Orzechovski, kes sõja ajal oli tegev kui Läänemere mereväe ülemjuhatuse sanitaarameti staabiarst ja ülemfarmakoloog käis ühe-mehe-lahingpaadi Neger asukate tarbeks välja 10 preparaati. Need ravimid 1 kuni 10 tähistati lühenditega DI kuni DX. Ravimid koosnesid erineva koostismääraga Eukodalist, kokaiinist, pervitiinist, Dicodidist (poolsünteetiline morfiini derivaat). 
Märtsis 1944 valmistas Kieli mereväelaatsareti apteek kõigist kümnest viis tabletti. Neid manustati viiekümnele sõdurile Blaukoppeli väljaõppelaagris. 
Saksa mereväe ohvitser Hellmuth Heye andis rohelise tule DIX-ile. DIX oli segu, mis koosnes viiest milligrammist kokaiinist ja kolmest milligrammist metamfetamiinist. Sanitaarteenistuselt saadi 500 tabletti kahe torpeedoga väikealveelaevade Biber ja Neger meeskondadele SS-i saloperatsioonide juht Otto Sorzeny võttis "katsetusele" 1000 D-IX.(Ohler, 196:2017)
Tõnis Braks

Tõnis Braks (19. august 1885 Lihula – 20. oktoober 1966 Tallinn) oli eesti kirjanik ja ka ajakirjanik. Kasutas pseudonüüme Heini ja Aruvälja Andres.

Looming

Ta tegi kaastööd töölisväljaandeile Kiir, Tööline ja Tapper ning töötas 1920–1951 ajalehetoimetustes (Sotsiaaldemokraat, Päevaleht, Kommunist, Rahva Hääl, Talurahvaleht). 1951–1954 oli vangis (§ 58-10).
Kirjanikuna sai ta tuntuks vesteid kirjutades. Avaldanud ka lühi- ja noorsoojutte ("Võitlusvennad" (1945), "Punaoja poisid" (1947)) ning külakomöödiaid ("Tantsuprofessor" (1935), "Metsakollid" (1947)).
Vibratsioon

Bioloogiline mõju

Teatava sageduse ja intensiivsusega vibratsioonid võivad olla ohtlikud nii inimestele kui ka loomadele ja taimedele, olles seega häirivaks keskkonnateguriks.
Širvintos

Ajalugu

Širvintost on esmakordselt mainitud 1475. aastal. Toona ehitati sinna esimene kirik. Järgmise sajandi keskpaigas sai asula alevi staatuse. Aastal 1786 läks Širvintos Eperyaszyde valdusesse. Tsaariajal oli asula venekeelne nimekuju Ширвинты. Aastal 1860 valmis praegune kirikuhoone.
Aastal 1919 vallutasid asula Poola väed, aastal 1920 ründasid seda aga Lucjan Żeligowski väed. Teise maailmasõja eel moodustasid juudid kolmandiku alevi elanikest. Septembris 1941 likvideerisid saksa okupatsiooniväed Širvintose juudi elanikkonna.
Aastal 1950 sai asulast rajoonikeskus. Linnaõigused sai Širvintos 1951. aastal. Aastal 1973 rajati sinna kohaliku kolhoosi linnukasvatuskompleks. Aastal 1981 tabas Širvintost Leedu ajaloo tugevaim tromb, milles tuule kiirus oli 70 meetrit sekundis.
Raadio 4

Raadio 4 on Eesti Rahvusringhäälingu venekeelne raadioprogramm, mis läks esmakordselt eetrisse 1993. aasta 1. mail. 
Programmi kuulab iga nädal keskmiselt 150–200 tuhat inimest. Sellega on Raadio 4 üks kuulatumaid venekeelseid raadioprogramme Eestis.
Suupill

Suupill (ka harmoonika) on puhkpill, milles heli tekitatakse õhku läbi avade puhudes, kus hakkavad vibreerima metallist "keeled" (metallribad).
Suupill on populaarne bluusis ja kantrimuusikas.
Tihti loetakse suupilli Saksa rahvuspilliks, sest Teise maailmasõja ajal anti igale sõtta minevale Saksa sõdurile kaasa suupill. Tänapäeval kingivad paljud sakslased oma lapsele vähemalt ühe suupilli. Saksamaal on isegi koolides suupillikallakuga klassid.
Eestis on suurim suupilliklubi Piccolo, mis asutati 23 liikmega 1996. aastal Feliks Kargu juhtimisel. Klubist kasvas välja ka ansambel Piccolo Kvintett, kus mängivad Feliks Kark, Andrus Haugas, Andres Kokk, Elmar Trink ja Ilmar Tõnisson. Pärnus on peetud viis rahvusvahelist suupillipäeva ja kaks festivali.

Ajalugu

Suupilli leiutajana märgitakse tihti Karl Friedrich Ludwig Buschmann'i 1812. aastal, kuid tegelikkuses arenes see tõenäoliselt välja mitme erineva eraldi leiutaja tööna.
Rena (perekond)

Levila

Need maod elavad Ameerikas.
Merike Phillips

Merike Komendant Phillips, ka Merike Phillips (sündinud 17. juunil 1939 Eestis) on eesti päritolu USA arhitekt.
Ta elas Eestis kuni Saksamaale põgenemiseni 1944. aastal. 1950. aastal emigreerus koos perega Ameerika Ühendriikidesse. Pärast abiellumist elab Wisconsinis Kenoshas.
Ta lõpetas 1957 aastal Syracuse'i Ülikooli bakalaureusekraadiga cum laude arhitekti kutsega.
Ta on töötanud koos tuntud arhitektide Louis I. Kahni, Moshe Safdie' ja Harry Weese'iga.

Isiklikku

Merike Komendant Phillips on August Komendandi tütar ja Aado Kommendanti nõbu.
1989. aastal külastas ta koos venna Jüriga isakodu Nurmsis Järvamaal.
Hea joonistajana on ta jäädvustanud isa portree (vaata )
Ta oli abielus arhitekt Bill Phillipsiga, kes suri 2007. aastal.
Laeva kalmistu

Laeva kalmistu on kalmistu Kursi kihelkonna lõunaosas, tänapäevase haldusjaotuse järgi Laeva külas Tartu vallas. Kalmistu pindala on praegu 0,9 ha, omanik on Tartu vallavalitsus ning see on praegu (märtsis 2014) kasutuses ja hooldatud. 
Laeva kalmistu asutati Kursi kihelkonnakalmistu osana, sest Laeva vald oli kihelkonnakeskusest kaugel. Kalmistu algne suurus oli 1 vakamaa (umbes 0,37 ha). Kabel ehitati kalmistule 1989. aastal. Kalmistu tunnistati 1997. aastal kultuurimälestiseks, sellele maetud inimeste üldarv ei ole teada.
Concepcióni ülikool

Concepcióni ülikool (hispaania keeles Universidad de Concepción) on ülikool Tšiilis Concepciónis.
Ülikool asutati 1919.
Ülikoolis õpib üle 26 000 üliõpilase.
Nõmme alumine päevamärk

Nõmme sihi alumine päevamärk (ka Nõmmküla alumine päevamärk) oli päevamärk Saare maakonnas Muhu vallas Raugi külas.
Terasest metallsõrestiktorni kõrgus jalamist oli 10 meetrit.
Päevamärk moodustas liitsihi Nõmme ülemise päevamärgiga. Märkide vahekaugus oli 277 meetrit ja sihi asimuut oli 177°.
Päevamärk ehitati 1974. aastal.
Märgi number VTA nimekirjas oli 821.
Torn on lammutatud.
Paul Kokla

Paul Kokla (sündinud 17. augustil 1929 Kärdlas) on eesti keeleteadlane.
Aastatel 1960–1991 oli ta Eesti TA Keele ja Kirjanduse Instituudi vanemteadur.
Aastatel 1978–1990 oli ta ajakirja Linguistica Uralica tegevtoimetaja ja aastatel 1990–1996 peatoimetaja.
Ta on uurinud eesti, soome, mari ja ungari keelt. Ta on osalenud "Eesti etümoloogiasõnaraamatu" ettevalmistustöödes. 2015. aastal ilmus tema koostatud "Hiiu sõnaraamat", mis esitab hiiu keele põhisõnavara ja murdesõnu kõigist Hiiumaa murrakutest (kihelkondadest): Emmastest, Käinast, Reigist ja Pühalepast.
Geert Wilders

Geert Wilders (hollandi hääldus: ˈɣeːrt ˈʋɪldərs; sündinud 6. septembril 1963 Venlos) on Hollandi poliitik, Vabaduspartei (Partij voor de Vrijheid; PPV) liider.
Wilders on katoliiklane ja tema poliitilised seisukohad lähtuvad tema sõnul judeokristlikest väärtustest.
Parlamenti valiti Wilders esmakordselt 1998. aastal, mil ta esindas paremliberaalset Rahvaparteid Vabaduse ja Demokraatia Eest. 2004. aasta lõi ta viimasest lahku, et asutada oma partei.
2010. aasta juunis toimunud parlamendivalimistel sai Wildersi juhitud partei 24 kohta 150-st. Teised parlamenti pääsenud jõud Hollandi islamiseerumise vastu võitlemise loosungi all populaarsust võitnud PPV-d valitsusse kaasata ei soovinud. Siiski jõuti paremtsentristliku vähemusvalitsuse moodustamiseni alles pärast kokkuleppe saavutamist formaalsest koalitsioonist välja jäänud Wildersiga.
PPV populaarsusele aitas kaasa 2009. aastal Wildersi vastu alustatud kohtuasi. Süüdistuse kohaselt on Wildersi väljaütlemised islami aadressil viha ja diskrimineerimise õhutamine.
Aleksandra Fjodorovna (1798–1860)

Ühiskondlik tegevus

Oli Venemaa naisharidusasutuste patroons.
Tiit Petersoo

Tiit Petersoo (sündinud 31. detsembril 1937) on Eesti looduskaitsetegelane.
Ta on hariduselt geograaf.
Ta hakkas looduskaitseinspektorina tööle Rapla metsamajandis 1976. aastal, hiljem töötanud eri asutuste looduskaitseametnikuna kuni 2003. aastani. Ta on tegelenud ka kultuuriloo ja pärandkultuuri objektide kaitsega.
Aastatel 1966–1974 oli ta Lauka Põhikooli direktor. 
Petersoo on Eesti Looduskaitse Seltsi liige algaastaist saadik, ta on ka Eesti Geograafia Seltsi ja Eesti Koduuurimise Seltsi liige.
Ta töötab Eesti Looduskaitse Seltsi Rapla osakonnas.

Tunnustused

Ta on 2009. aasta Eerik Kumari nimelise looduskaitsepreemia laureaat.
2014. aastal sai ta Raplamaa hõbedase vapimärgi.
Várkert Bazár

Várkert Bazár ehk Várbazár on kunagine basaar Budapesti I ringkonnas Miklósi väljaku ääres, Buda kindluslossi ja Doonau jõe vahel. 
Várkert Bazár ehitati uusrenessanslikus stiilis aastatel 1875–1883. Ehitise esmane funktsioon kindluse basaarina oli kaubanduspindade pakkumine, selle kaaristu oli täis poekesi. Aastatel 1883–1888 asus põhjatiivas Buda naiste töökoda, 1890–1895 oli seal ajalooline portreegalerii.  Aastatel 1890–1918 asus hoones naiskunstikool. Teises maailmasõjas sai Várkert Bazár suuri kahjustusi. Tänapäeval on see osana Doonau kallaste ja Buda kindluse kvartali mälestisest UNESCO kaitse all.
Roman Matkiewicz

Roman Matkiewicz (sündinud 27. veebruaril 1966 Tallinnas) on Eesti kunstnik (marinist, karikaturist ja raamatute illustreerija).

Elu ja tegevus

Roman Matkiewicz on sündinud 27. veebruaril 1966 Tallinnas. Ta on kuuendat põlve tallinlane. 
1983. aastal lõpetas Tallinna Kesklinna Vene Gümnaasiumi. Lõpetas ka Tallinna Lastekunstikooli ja kunstiringiprogrammi huvikeskuses Kullo. Järgmised kümme aastat käis ta avamerejahtidel merel, osales ka ekspeditsioonidel. 1976 aastal ilmus tema esimene karikatuur ajakirjas Junõi Tehnik (Юный Техник - Noor tehnik). 1981 aastal avaldati tema karikatuur ajakirjas Pikker. 
Aastail 1984–1987 teenis aega Balti laevastikus. 
1987. aastal kujundas oma esimese muuseuminäituse „Moonsund 1917“ Eesti Meremuuseumis. 1988. aastal oli jäämurdja Suur Tõll Eestisse tagasitoomise meeskonnas. 
1994. aastal lõpetas Roman Matkiewicz Eesti Riikliku Kunstiinstituudi raamatugraafikuna. Osales tudengina noorte kunstnike näitustel 1989. aastal Tallinnas ja 1990. aastal Tartus. 1991. aastast alates suhtles ühisnäitustel Peterburi kunstnike rühmitusega MITJKI. 1992. aastal moodustas koos Moskva kunstniku Aleksandr Belanoviga loomingulise rühmituse MEKVA. Tollest ajast peale on koos korraldatud näitusi ja performance'eid Tallinnas, Moskvas, Peterburis ja Leipzigis. Üks neist, “Kapten Hallhabe varuannid”, toimus ka Eesti Meremuuseumis 2001. aastal.
Töötab Eesti Meremuuseumis kunstnik-marinistina, kujundab meremuuseumi näitusi ja trükiseid. Alates 1995. aastast on kujundanud postmargisarja Eesti tuletornidest. Avaldanud kirjutisi Eesti mereajaloost ja illustreerinud mereteemalisi raamatuid. Osaleb karikatuurivõistlustel, teeb kaastööd perioodilistele väljaannetele. Teeb koostööd kirjastuste, galeriide, disainifirmade, reklaamiagentuuride, teatrite ja filmistuudiotega. Tema töid leidub nii erakollektsioonides kui ka asutustes.

Isiklikku

Roman Matkiewiczil on vend Jüri Matkiewicz. Nõukogude aja dokumentides oli kasutusel nimekuju 'Matkevitš' ja hiljem on vahel kasutatud nimekuju 'Matkievicz'.
Gstaad

Gstaad on küla Šveitsis Berni kantonis.
Seal korraldatakse ATP ja WTA-turniire. 
Gstaadi residentide hulgas on Julie Andrews, Ernesto Bertarelli, Bernie Ecclestone, Jeanne Moreau ja Johnny Hallyday.